Foto: Facebook/ Savica za park

NA FACEBOOK stranici Savica za park, koja se bori protiv izgradnje crkve na mjestu parka u toj zagrebačkoj četvrti, objavljena je fotografija na kojoj se vidi kako se Glas Koncila reklamira u jednoj zagrebačkoj osnovnoj školi.



"Reklama za jedan časopis u kojem možete saznati sve o svojoj "ulozi u društvu" dragi naši "prvorodni" i drage naše "drugorodne". Ista se nalazi na ulaznim vratima odgojno-obrazovne ustanove u Zagrebu, a radi se o osnovnoj školi "Jure Kaštelana" na Trnjanskoj Savici", objavljeno je u opisu slike.



Na fotografiji se vidi prozor Osnovne škole Jure Kaštelan oblijepljen reklamama među kojima je i ona za Glas Koncila. Kako se vidi s fotografije, reklame su zalijepljene s unutarnje strane prozora, a to sugerira da je škola dala suglasnost za postavljanje plakata.



Na plakatu se reklamira broj Glasa Koncila objavljen povodom blagdana Velike Gospe, a u kojem je objavljen i mizogini tekst o ulozi žena u društvu don Ivice Raguža koji je zgrozio javnost posljednjih dana.



Kako to obično biva, na plakatu su istaknuti najzanimljiviji. "Moramo raskinuti s jugokomunističkim ostacima", može se tako pročitati na prozoru osnovne škole koju financiraju svi građani Hrvatske.



"Izgrađivati domovinu koju nam je Bog dao", kaže drugi naslov. "Marijina poslušnost i žene danas", još je jedan naslov koji je istaknut.



Iako škola još nije počela, većina ih je već otvorena zbog sjednica i priprema za novu školsku godinu. No, i bez obzira što nema djece kojima je sadržaj koji reklamira Glas Koncila potpuno neprimjeren, ostaje činjenica što se vjersko glasilo reklamira na prozoru osnovne škole.



"Degutantno. Tko to dopušta u školi? Uostalom, Glas Koncila nije namijenjen djeci. Nije mi jasno zašto reklama na školi!?", jedan je komentar ispod fotografije na spomenutoj Facebook stranici.



"Raskinuli su oni sa zdravom pameću", komentirala je jedna korisnica društvene mreže očito se referirajući na naslov o potrebi raskidanja s jugokomunističkim ostacima.

Tekst se nastavlja ispod oglasa



